Meld. St. 4

(2014–2015)
Melding til Stortinget

Anmodnings- og utredningsvedtak i stortingssesjonen 2013–2014

Tilråding fra Statsministerens kontor 3. oktober 2014, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

1.1 Bakgrunn

Stortingets forretningsorden § 14 nr. 9 bokstav b forutsetter at regjeringen legger fram en årlig melding om oppfølging av stortingsvedtak som inneholder en anmodning til regjeringen (anmodningsvedtak), og om behandlingen av representantforslag som er vedtatt oversendt regjeringen til utredning og uttalelse (utredningsvedtak). Ordningen ble innført for at Stortinget skal kunne føre en bedre kontroll med regjeringens oppfølging av slike vedtak, jf. Innst. S. nr. 168 (1998–99).

Tabell 1.1 Antall anmodningsvedtak de siste 10 stortingssesjonene

Stortingssesjon

Antall vedtak

2004–2005

171

2005–2006

9

2006–2007

20

2007–2008

24

2008–2009

35

2009–2010

8

2010–2011

7

2011–2012

33

2012–2013

25

2013–2014

82

1.2 Årets melding til Stortinget

Statsministerens kontor har innhentet uttalelser fra de respektive departementer om oppfølging og behandling av vedtakene fra stortingssesjonen 2013–2014. Svarene er inntatt i kapittel 2 i meldingen.

I Innst. S. nr. 156 (2000–2001) ga kontroll- og konstitusjonskomiteen uttrykk for at dersom det i den første meldingen som fremmes etter at vedtak er gjort, opplyses at regjeringen senere vil følge opp vedtaket, må det i den neste meldingen gis nærmere opplysninger om dette. Slike opplysninger er inntatt i kapittel 3.

Regjeringen legger vekt på at Stortinget skal få en tydelig tilbakemelding om regjeringens oppfølging av de enkelte anmodningsvedtak. Tilbakemeldingen gis i proposisjoner eller meldinger.

Mange av anmodningsvedtakene vil det bli gitt tilbakemelding på i de årlige budsjettproposisjonene. Ofte forutsetter anmodningsvedtakene økte bevilgninger for å kunne gjennomføres. I så fall er det naturlig å vurdere gjennomføringen av vedtakene i budsjettet. For å bedre oversikten, er det i fagproposisjonene laget en samlet framstilling av anmodningsvedtak som departementet gir tilbakemelding på i budsjettproposisjonen. Når det er tatt inn en slik redegjørelse om gjennomføringen av vedtakene i en budsjettproposisjon, vil det i denne meldingen bare bli tatt inn en henvisning til den mer utførlige tilbakemeldingen i budsjettproposisjonen.

Det er ikke fattet noen utredningsvedtak i stortingssesjonen 2013–2014.

2 Anmodningsvedtak i stortingssesjonen 2013–2014

2.1 Barne-, likestillings- og inkluderingsdepartementet

Vedtak nr. 357, 25. februar 2014

«Stortinget ber regjeringen nedsette et bredt sammensatt utvalg som skal foreslå egnede og konkrete tiltak som styrker grunnleggende rettigheter til personer med utviklingshemning sin autonomi, privatliv, familieliv og samfunnsdeltakelse. Mandatet til utvalget må inkludere mål, tiltak, kompetanse, rettssikkerhet, økonomi og styringssystem som sikrer at nasjonale politiske mål innfris.»

Barne-, likestillings- og inkluderingsdepartementet uttaler i brev 17. september 2014:

«Regjeringen tar sikte på å nedsette et utvalg i tråd med Stortingets vedtak i inneværende år.»

Vedtak nr. 440, 5. juni 2014

«Stortinget ber regjeringen legge frem en egen melding til Stortinget om fosterhjemsomsorgen innen utgangen av 2015.»

Barne-, likestillings- og inkluderingsdepartementet uttaler i brev 17. september 2014:

«Regjeringen tar sikte på at en melding til Stortinget om fosterhjemsomsorgen legges frem innen utgangen av 2015.»

Vedtak nr. 590, 20. juni 2014

«Stortinget ber regjeringen vurdere incentiver for raskere bosetting av enslige mindreårige asylsøkere i kommunene.»

Barne-, likestillings- og inkluderingsdepartementet uttaler i brev 17. september 2014:

«Stortinget vil bli orientert om oppfølgingen av vedtaket i Prop. 1 S (2014–2015).»

2.2 Finansdepartementet

Vedtak nr. 27, 26. november 2013

«Stortinget ber regjeringen gjennomgå skatteregelverket for bønder i lys av endringene knyttet til arveavgiften, og komme tilbake til Stortinget med dette i forbindelse med revidert nasjonalbudsjett for 2014.»

Finansdepartementet uttaler i brev 22. august 2014:

«I revidert nasjonalbudsjett for 2014 ble det i Meld. St. 2 (2013–2014) punkt 4.3 presentert en gjennomgang av konsekvensene for landbruket av å innføre kontinuitet ved avviklingen av arveavgiften og gitt en oversikt over særskilte skatteordninger for bønder. Finanskomiteen tok omtalen til orientering, jf. Innst. 260 S (2013–2014) punkt 2.2.»

Vedtak nr. 28, 26. november 2013

«Stortinget ber regjeringen sikre at det i regelverket om land-for-land-rapportering innarbeides mål om å synliggjøre uønsket skattetilpasning.»

Finansdepartementet uttaler i brev 8. september 2014:

«Vedtaket er fulgt opp gjennom forskrift om utvidet land-for-land rapportering, fastsatt av Finansdepartementet 20. desember 2013. Finansdepartementet vil i den evalueringen som er varslet i Prop. 1 LS (2013–2014), søke å få utredet nærmere hvordan regelverket ytterligere kan bidra til å synliggjøre uønsket skattetilpassing.»

Vedtak nr. 269, 12. desember 2013

«Stortinget ber regjeringen fremme en ordning med skattefradrag for ENØK-tiltak i husholdningene så snart som mulig og senest i forbindelse med statsbudsjettet for 2015.»

Finansdepartementet uttaler i brev 22. august 2014:

«Finansdepartementet vil følge opp anmodningsvedtaket i forbindelse med framleggelsen av statsbudsjettet for 2015.»

Vedtak nr. 366, 20. mars 2014

«Stortinget ber regjeringen sette ned en ekspertgruppe. Gruppen skal vurdere om utelukkelse av kull- og petroleumsselskaper framstår som en mer effektiv strategi enn eierskapsutøvelse og påvirkning for å adressere klimaspørsmål og bidra til endringer fram i tid. Ekspertgruppen skal også gi råd om kriterier for eventuell utelukkelse av denne type selskaper. Ekspertgruppens anbefalinger inngår som en del av grunnlaget for meldingen til Stortinget om forvaltningen av Statens pensjonsfond våren 2015.»

Finansdepartementet uttaler i brev 22. august 2014:

«Finansdepartementet nedsatte 4. april 2014 en ekspertgruppe på seks personer som skal vurdere virkemiddelbruk og investeringer i kull- og petroleumsselskaper i Statens pensjonsfond utland (SPU). Gruppen er gitt et mandat i tråd med Stortingets vedtak og skal legge fram sine anbefalinger innen utgangen av november 2014. Finansdepartementet legger opp til en grundig og åpen prosess etter at gruppen har avgitt sin rapport og vil omtale saken i melding til Stortinget om forvaltningen av Statens pensjonsfond våren 2015.»

Vedtak nr. 589, 20. juni 2014

«Stortinget ber regjeringen i forbindelse med den varslede gjennomgangen av bilavgifter vurdere endring av veibruksavgiften, slik at unntak for denne kun gis for drivstoff og drivstoffblandinger som oppfyller bærekraftkriteriene i EUs fornybardirektiv.»

Finansdepartementet uttaler i brev 15. september 2014:

«Finansdepartementet vil omtale arbeidet med den helhetlige gjennomgangen av kjøretøy- og drivstoffavgiftene og anmodningsvedtaket i Prop. 1 LS (2014–2015) Skatter, avgifter og toll 2015.»

Vedtak nr. 600, 20. juni 2014

«Stortinget ber regjeringen følge rettsutviklingen i EU/EØS nøye og så raskt som mulig vurdere om det er mulig å få gjennomslag for endringer i notifikasjonen i DA-ordningen som inkluderer transportsektoren eller større deler av transportsektoren.»

Finansdepartementet uttaler i brev 22. august 2014:

«Finansdepartementet vil i statsbudsjettet for 2015 (Prop. 1 LS (2014–2015)) orientere om departementets vurdering av muligheten for på kort sikt å notifisere og få godkjent utvidelse av DA-ordningen til hele eller deler av transportsektoren. Der vil det også bli orientert om at Finansdepartementet vil følge rettsutviklingen i EU/EØS nøye, for om mulig på et senere tidspunkt notifisere en utvidelse av ordningen dersom denne rettsutviklingen gir grunnlag for dette.»

Vedtak nr. 601, 20. juni 2014

«Stortinget ber regjeringen komme tilbake senest i revidert nasjonalbudsjett 2015 med en vurdering av effektene av de kompenserende tiltakene som er foreslått i Prop. 118 S (2013–2014) og eventuelt foreslå endringer.»

Finansdepartementet uttaler i brev 22. august 2014:

«Finansdepartementet vil sammen med Samferdselsdepartementet og Kommunal- og moderniseringsdepartementet vurdere effektene av de kompenserende tiltakene som er foreslått i Prop. 118 S (2013–2014) og omtale dette i revidert nasjonalbudsjett 2015. Dersom det er grunnlag for det, vil regjeringen også foreslå endringer i tiltakene.»

Vedtak nr. 602, 20. juni 2014

«Stortinget ber regjeringen i forbindelse med statsbudsjettet 2015 vurdere kompensasjon for fylkeskommunenes økte kostnader som følge av endringene i DA-ordningen, knyttet til investeringer, drift og vedlikehold av fylkesveier.»

Finansdepartementet uttaler i brev 22. august 2014:

«Finansdepartementet vil i statsbudsjettet for 2015 (Prop. 1 LS (2014–2015)) vurdere kompensasjon for eventuelle økninger i fylkeskommunenes kostnader til investeringer, drift og vedlikehold av fylkesveier som følge av endringene i DA-ordningen.»

Vedtak nr. 603, 20. juni 2014

«Stortinget ber regjeringen kvalitetssikre hva fylkeskommunenes økte kostnader til kjøp av transporttjenester blir i 2014 som følge av endringene i DA-ordningen, og eventuelt komme tilbake til Stortinget i forbindelse med ny saldering av statsbudsjettet 2014. Stortinget ber regjeringen også vurdere hvordan man kan sikre at kompensasjonen kommer bedriftene til gode.»

Finansdepartementet uttaler i brev 22. august 2014:

«Finansdepartementet vil redegjøre for oppfølging av vedtaket i forbindelse med nysalderingen av statsbudsjettet for 2014.»

Vedtak nr. 604, 20. juni 2014

«Stortinget ber regjeringen vurdere om ekstraordinære tiltak for å styrke forsyningssikkerheten av kraft kan være et godt kompenserende tiltak for næringer som er berørt av endringene i DA-ordningen. Videre ber Stortinget regjeringen vurdere om kompetansehevende tiltak også kan være et formålstjenlig kompenserende tiltak som da må gjelde alle sektorer som blir unntatt fra ordningen med redusert arbeidsgiveravgift.»

Finansdepartementet uttaler i brev 19. september 2014:

«Finansdepartementet vil i samarbeid med Olje- og energidepartementet vurdere om tiltak for å styrke forsyningssikkerheten kan være et godt kompenserende tiltak for næringer som er berørt av endringene i DA-ordningen. Finansdepartementet vil også vurdere om kompetansehevende tiltak kan være et formålstjenlig kompenserende tiltak. Regjeringen vil legge fram vurderingen i revidert nasjonalbudsjett 2015.»

2.3 Helse- og omsorgsdepartementet

Vedtak nr. 26, 26. november 2013

«Stortinget ber regjeringen vurdere rammevilkårene for ideelle organisasjoner som leverer helsetjenester i henhold til avtale med regionale helseforetak, herunder forhold knyttet til pensjon.»

Helse- og omsorgsdepartementet uttaler i brev 25. september 2014:

«Regjeringen jobber med å vurdere rammevilkårene for de ideelle tjenesteleverandørene på helse- og sosialområdet. Regjeringen ønsker å videreføre og videreutvikle samarbeidsavtalen med ideell sektor om leveranser av helse- og sosialtjenester. Næringsministeren vil innkalle til dialogmøte med de ideelle paraplyorganisasjonene hvor videreføring av samarbeidsavtalen vil bli diskutert.

Regjeringen er kjent med at flere av de ideelle organisasjonene har særlige utfordringer knyttet til høye pensjonskostnader, og vil ha dialog med ideell sektor om disse utfordringene.

Regjeringen ønsker også at handlingsrommet for å inngå langvarige og løpende avtaler ved offentlige anskaffelser skal utnyttes for å sikre brukere og pasienter gode og stabile tjenester. Økt bruk av langvarige og løpende avtaler vil også bidra til mer stabile rammevilkår for ideelle organisasjoner som leverer helse- og sosialtjenester.»

Vedtak nr. 485, 16. juni 2014

«Stortinget ber regjeringen utrede behovet for flere leger med sosialpediatrisk kompetanse og hvilke tiltak som kan iverksettes for å styrke kapasiteten for medisinske undersøkelser av barn som mistenkes for å ha vært utsatt for seksuelle overgrep.»

Helse- og omsorgsdepartementet uttaler i brev 3. september 2014:

«Helse- og omsorgsdepartementet har bedt Helsedirektoratet om å vurdere hvordan det kan sikres tilstrekkelig sosialpediatrisk kompetanse til å fange opp barn utsatt for vold og overgrep. Som en del av dette oppdraget inngår også en vurdering av hvor mange steder i Norge som bør ha denne kompetansen, hva den bør bestå i og forslag til hvordan den sosialpediatriske kompetansen best kan sikres.»

Vedtak nr. 503, 17. juni 2014

«Stortinget ber regjeringen legge fram en nasjonal helse- og sykehusplan for Stortinget, der Stortinget kan behandle de overordnede prinsipper for utvikling og struktur for sykehus og spesialisthelsetjenesten i planperioden.»

Helse- og omsorgsdepartementet uttaler i brev 20. august 2014:

«Regjeringen tar sikte på å legge fram en nasjonal helse- og sykehusplan høsten 2015.»

Vedtak nr. 506, 17. juni 2014

«Stortinget ber regjeringen utrede en opptrapping for førstelinjen innen psykiske helsetjenester med fokus på kvalitet, forebygging og samhandling med spesialisthelsetjenesten og med en særlig prioritering av barn og unge.»

Helse- og omsorgsdepartementet uttaler i brev 20. august 2014:

«Primærhelsetjenesten utgjør førstelinjen. Regjeringen vil legge frem en melding om primærhelsetjenesten for Stortinget i 2015. I meldingen vil blant annet forebygging, lavterskel helsetilbud, tjenester til barn og unge, samhandling og kvalitet være tema. Opptrapping av tjenestene vil bli fulgt opp i fremtidige budsjetter.»

2.4 Justis- og beredskapsdepartementet

Vedtak nr. 383, 3. april 2014

«Stortinget ber regjeringen fremme forslag til endringer i lov av 22. mai 1902 nr. 10 Almindelig borgerlig straffelov slik at straffeansvar for fullbyrdede overtredelser av §§ 192 første ledd, 195, 196 og 233 ikke foreldes.»

Justis- og beredskapsdepartementet uttaler i brev 22. september 2014:

«Vedtaket om å fremme forslag til endringer som nevnt i vedtak nr. 383 er fulgt opp med Prop. 96 L (2013–2014) Endringer i straffeloven 1902 (foreldelse og forvaring), jf. forslag til endring av straffeloven 1902 § 66 tredje ledd nytt annet punktum. Lovforslaget ble vedtatt av Stortinget 20. juni 2014 og trådte i kraft 1. juli 2014.»

Vedtak nr. 384, 3. april 2014

«Stortinget ber regjeringen fremme forslag til endringer i lov av 22. mai 1902 nr. 10 Almindelig borgerlig straffelov slik at fristen ved overtredelse av lov 15. desember 1995 nr. 74 om forbud mot kjønnslemlestelse §§ 1 eller 2 likevel skal regnes fra den dag fornærmede fyller 18 år.»

Justis- og beredskapsdepartementet uttaler i brev 22. september 2014:

«Straffeloven 1902 er allerede i samsvar med vedtak nr. 384, se også Prop. 96 L (2013–2014) Endringer i straffeloven 1902 (foreldelse og forvaring), punkt 2.3.»

Vedtak nr. 385, 3. april 2014

«Stortinget ber regjeringen fremme forslag til endringer i lov 20. mai 2005 nr. 28 om straff slik at straffansvar for fullbyrdede overtredelser av §§ 275, 291, 299 og 302 ikke foreldes.»

Justis- og beredskapsdepartementet uttaler i brev 22. september 2014:

«Vedtaket vil bli fulgt opp i proposisjon om ikrafttredelse av straffeloven 2005, der det er nødvendig å foreta justeringer på flere punkter for å fange opp utviklingen siden 2005 og 2009, se også Prop. 96 L (2013–2014) Endringer i straffeloven 1902 (foreldelse og forvaring), punkt 2.3.»

Vedtak nr. 386, 3. april 2014

«Stortinget ber regjeringen fremme forslag til endringer i lov 20. mai 2005 nr. 28 om straff slik at ved overtredelse av §§ 257 og 284 skal fristen likevel regnes fra den dag den fornærmede fyller 18 år.»

Justis- og beredskapsdepartementet uttaler i brev 22. september 2014:

«Straffeloven 2005 er allerede i samsvar med vedtak nr. 386, se også Prop. 96 L (2013–2014) Endringer i straffeloven 1902 (foreldelse og forvaring), punkt 2.3.»

Vedtak nr. 387, 3. april 2014

«Stortinget ber regjeringen fremsette forslagene senest ved fremleggelsen av revidert nasjonalbudsjett for 2014.»

Justis- og beredskapsdepartementet uttaler i brev 22. september 2014:

«Forslagene ble fremmet i statsråd 14. mai 2014, innenfor fristen fastsatt i vedtak nr. 387.»

Vedtak nr. 446, 10. juni 2014

«Stortinget ber regjeringen i arbeidet med statsbudsjettet for 2015 vurdere tiltak for å heve kvaliteten på landets glattceller.»

Justis- og beredskapsdepartementet uttaler i brev 22. september 2014:

«Prop. 1 S (2014–2015) for Justis- og beredskapsdepartementet inneholder en beskrivelse av hvordan vedtaket vil bli fulgt opp. Politidirektoratet vil i løpet av høsten 2014 gjennomgå rapporter fra sentralt arresttilsyn for å kartlegge de fysiske forholdene i politiets sentralarrester, som grunnlag for eventuelle tiltak, og økonomisk administrative konsekvenser som følge av det.»

Vedtak nr. 447, 10. juni 2014

«Stortinget ber regjeringen om å sikre at 48-timersregelen overholdes strengt.»

Justis- og beredskapsdepartementet uttaler i brev 22. september 2014:

«Riksadvokaten har i brev av 24. juni 2014 gitt midlertidige retningslinjer for bruk av politiarrest. Det understrekes at påtalemyndigheten i politiet skal foreta en løpende vurdering av behovet for å isolere den pågrepne, forsvarligheten av isolasjonen særlig ut fra personens helsetilstand og behovet for særskilte tiltak for å avdempe de uheldige konsekvensene av at vedkommende må oppholde seg i politiarrest. Når retten har avsagt fengslingskjennelse, skal vedkommende ikke returneres til politiarrest med mindre det er besluttet isolasjon eller det er mulig å avhjelpe isolasjonsvirkningene. Dersom det ikke er mulig å fremskaffe en fengselsplass innen kort tid, skal den fengslede løslates.

Politidirektoratet har i brev av 4. juli 2014 gitt retningslinjer for å sikre gjennomføring av riksadvokatens instruks.

Justis- og beredskapsdepartementet vil vurdere behovet for regelendringer eller andre tiltak for å sikre at 48-timersregelen kan overholdes.»

Vedtak nr. 448, 10. juni 2014

«Stortinget ber regjeringen å forbedre systemet for overføring av pågrepne fra politiet til Kriminalomsorgens varetektsceller.»

Justis- og beredskapsdepartementet uttaler i brev 22. september 2014:

«Prop. 1 S (2014–2015) for Justis- og beredskapsdepartementet inneholder en beskrivelse av hvordan vedtaket vil bli fulgt opp.

Politidirektoratet og Kriminalomsorgsdirektoratet har nedsatt en arbeidsgruppe som blant annet skal utarbeide forslag til registreringsrutiner for å sikre at politiet og kriminalomsorgen er omforent om behovet for antall varetektsplasser.»

Vedtak nr. 450, 10. juni 2014

«Stortinget ber regjeringen forelegge for Stortinget en redegjørelse for hvordan Norge kan bistå naboland som Libanon og Jordan med å håndtere flyktningstrømmen fra Syria, samt en vurdering av hvor mange flere syriske flyktninger Norge kan ta imot i 2014–2015.»

Justis- og beredskapsdepartementet uttaler i brev 22. september 2014:

«Utenriksdepartementet har det konstitusjonelle ansvaret for å besvare spørsmålet om hvordan Norge kan bistå naboland til land med store flyktningestrømmer. Det vises til Prop. 1 S (2014–2015) for Utenriksdepartementet for omtale av denne delen av anmodningsvedtaket. Prop. 1 S (2014–2015) for Justis- og beredskapsdepartementet vil inneholde en beskrivelse av hvordan vedtaket om en vurdering av hvor mange flere syriske flyktninger Norge kan ta i mot i 2014–2015 vil bli fulgt opp.»

Vedtak nr. 480, 16. juni 2014

«Stortinget ber regjeringen gjøre bruk av barnehus ved dommeravhør obligatorisk for barn under 16 år som har vært utsatt for vold eller overgrep, eller er vitne til slike saker, der dette er til det beste for barnet.»

Justis- og beredskapsdepartementet uttaler i brev 22. september 2014:

«Anmodningsvedtaket er besvart under vedtak nr. 484.»

Vedtak nr. 482, 16. juni 2014

«Stortinget ber regjeringen sikre at en ny forskrift vedrørende barnehusene kommer på plass så raskt som mulig.»

Justis- og beredskapsdepartementet uttaler i brev 22. september 2014:

«Anmodningsvedtaket er besvart under vedtak nr. 484.»

Vedtak nr. 484, 16. juni 2014

«Stortinget ber regjeringen sikre at dommeravhør av barn under 16 år som har vært utsatt for vold eller overgrep, eller er vitne til slike saker, skal ledes av politiet.»

Justis- og beredskapsdepartementet uttaler i brev 22. september 2014:

«Angående vedtak nr. 480, 482 og 484:

En arbeidsgruppe har i rapporten «Avhør av særlig sårbare personer i straffesaker» foreslått en rekke endringer i straffeprosessloven og en helt ny forskrift om avhør av barn, psykisk utviklingshemmede og andre særlig sårbare personer som har vært fornærmet eller vitne i straffesaker. Rapporten inneholder blant annet forslag til regelendringer om hvem som skal foreta avhørene, aldersgrensen for avhør og bruken av barnehus. Rapporten har vært på høring, og i høringsuttalelsen er det reist en rekke problemstillinger som krever grundig behandling. Regjeringen har merket seg Stortingets anmodning og tar sikte på å fremme forslag til lovendringer. Målet er å få et klarere regelverk som legger til rette for gode avhør og for en praktisk og tidlig gjennomføring av avhørene.»

Vedtak nr. 481, 16. juni 2014

«Stortinget ber regjeringen styrke kapasiteten ved Statens Barnehus.»

Justis- og beredskapsdepartementet uttaler i brev 22. september 2014:

«Anmodningsvedtaket er besvart under vedtak nr. 483.»

Vedtak nr. 483, 16. juni 2014

«Stortinget ber regjeringen sikre at politiet prioriterer etterforskning av vold og overgrep av barn, eller som barn har vært vitne til.»

Justis- og beredskapsdepartementet uttaler i brev 22. september 2014:

«Angående vedtak nr. 481 og 483:

Prop. 1 S (2014–2015) for Justis- og beredskapsdepartementet inneholder en beskrivelse av hvordan vedtaket vil bli fulgt opp. Justis- og beredskapsdepartementet har bedt Politidirektoratet om å sikre at dommeravhør gjennomføres innen lovpålagt frist samt utarbeide en behovsanalyse som skal sørge for riktig dimensjonering av ressurser fremover. I tillegg er det i 2014 også iverksatt midlertidige tiltak for å få ned saksbehandlingstiden raskest mulig. Gjennomsnittlig saksbehandlingstid i politidistriktene for dommeravhør i innkomne saker etter 1. juli 2014, skal ikke overstige 30 dager ved utgangen av 2014. Politidirektoratet følger også opp anbefalingene fra en arbeidsgruppe som har vurdert retningslinjer for drift og tilsyn med barnehusene med sikte på bedre oppfølging og mer enhetlig drift.»

Vedtak nr. 488, 16. juni 2014

«Stortinget ber regjeringen utvide mandatet til prøveprosjektet med humanitære tiltak rettet mot EØS-borgere til også å inkludere rådgivingstiltak og mer langsiktige prosjekter, som for eksempel arbeidsrettede tiltak.»

Justis- og beredskapsdepartementet uttaler i brev 22. september 2014:

«Anmodningsvedtaket er besvart under vedtak nr. 490.»

Vedtak nr. 489, 16. juni 2014

«Stortinget ber regjeringen fremme en proposisjon til Stortinget om et nasjonalt forbud rettet mot de organiserte formene for tigging, og mot tigging som kan være knyttet til menneskehandel og annen kriminalitet. Saken må fremmes slik at et eventuelt nasjonalt forbud kan være iverksatt før sommeren 2015.»

Justis- og beredskapsdepartementet uttaler i brev 22. september 2014:

«Anmodningsvedtaket er besvart under vedtak nr. 490.»

Vedtak nr. 490, 16. juni 2014

«Stortinget ber regjeringen sikre målrettede sosiale tiltak overfor tiggere i Norge. Videre at det blir klargjort om prosjektmidlene som Norge gir via EØS-systemet, blir brukt i tråd med formålet om å bedre økonomiske og sosiale kår hos de fattigste.»

Justis- og beredskapsdepartementet uttaler i brev 22. september 2014:

«Angående vedtak nr. 488, 489 og 490:

Stortinget har fattet ulike vedtak knyttet til tigging og tiggere i Norge.

Justis- og beredskapsdepartementet vil i samsvar med Stortingets vedtak nr. 489, høsten 2014 starte arbeidet med en proposisjon, med sikte på å fremme forslag om et nasjonalt forbud mot tigging for Stortinget høsten 2014.

Justis- og beredskapsdepartementet vurderer på bakgrunn av vedtak nr. 489 at videreføring av målrettede tiltak rettet mot tiggere, jf. vedtak nr. 490, samt utvidelse av mandatet til prøveprosjektet, jf. vedtak nr. 488, ikke lenger vil være aktuelt i 2015. Bevilgningen er derfor ikke foreslått videreført i Prop. 1 S (2014-2015), og Justis- og beredskapsdepartementet vil vurdere eventuell videre oppfølging i lys av Stortingets behandling.

For 2014 vises det, jf. vedtak nr. 490, til Stortingets vedtak (Innst. 2 S (2013-2014)) om 10 mill. kroner til humanitære tiltak til frivillige organisasjoner og berørte kommuner til overnattings- og sanitære tilbud til tilreisende tiggere. Midlene har i 2014 vært bevilget på Justis- og beredskapsdepartementets budsjett og har blitt utlyst og gjort tilgjengelig for relevante tiltak.

Når det gjelder prosjektmidler som Norge gir via EØS-systemet, så er svaret utarbeidet i samarbeid med EØS- og EU-ministeren. Barn, unge, eldre, uføre, voldsofre og minoriteter er blant viktige målgrupper for EØS-midlene. Situasjonen for romfolk har særlig oppmerksomhet i mottakerlandene Romania, Bulgaria, Ungarn, Slovakia og Tsjekkia. Mye av innsatsen er rettet inn mot å gjøre romfolk i stand til å bedre egen livssituasjon. I Bulgaria er etableringen av fire nye ungdomssentre i gang. Romungdom tilbys ulike former for yrkesopplæring. Målet er å gjøre det lettere for dem å få seg en jobb og bli mer inkludert i samfunnet. Under programmene har 54 av totalt 150 programmer deler av innsatsen rettet mot tiltak for sårbare grupper, inkludert romfolk.»

Vedtak nr. 588, 20. juni 2014

«Stortinget ber regjeringen sikre den nødvendige fremdrift i konseptvalgutredningen av grensekontrollstasjon ved Storskog i Finnmark.»

Justis- og beredskapsdepartementet uttaler i brev 22. september 2014:

«Det tas sikte på at en konseptvalgutredning av grensekontrollstasjon ved Storskog skal foreligge våren 2015.»

Vedtak nr. 596, 20. juni 2014

«Stortinget ber regjeringen gjennomgå retningslinjer for uttak av overføringsflyktninger, fastsatt 16.6.2010, i lys av erfaringer fra uttak av flyktninger fra Syria våren 2014.»

Justis- og beredskapsdepartementet uttaler i brev 22. september 2014:

«Anmodningsvedtaket kom i sammenheng med stortingsdebatten om revidert nasjonalbudsjett for 2014 og inngikk som såkalt løse forslag på saken (forslag 31), jf. Prop. 93 S (2013–2014), jf. Innst. 260 S (2013–2014).

Regjeringen ønsker å prioritere flyktninger med størst sjanse til vellykket integrering på kvoten for overføringsflyktninger. I forbindelse med dette arbeidet vil de gjeldende retningslinjene fra 16.6.2010 også bli gjennomgått for å se alle kriterier i sammenheng. Iverksetting av ev. endringer vil skje f.o.m. 2015. Uttakene av flyktninger fra Syria våren/sommeren 2014 ble gjort i medhold av retningslinjene fra 16.6.2010. Det ble sett bort fra målsettingen om 60 pst. andel kvinner og jenter fordi det av sikkerhetshensyn var ønskelig å få familier samlet.

Prop. 1 S (2014–2015) for Justis- og beredskapsdepartementet inneholder en beskrivelse av hvordan vedtaket vil bli fulgt opp.»

2.5 Klima- og miljødepartementet

Vedtak nr. 271, 12. desember 2013

«Stortinget ber regjeringen komme tilbake til Stortinget med en sak om innretting av Norges internasjonale klimainnsats i løpet av vårsesjonen 2014.»

Klima- og miljødepartementet uttaler i brev 20. august 2014:

«Regjeringen har besvart anmodningen i Meld. St. 2 (2013–2014) Revidert nasjonalbudsjett 2014, på sidene 95-110, hvor det gis en detaljert redegjørelse for Norges internasjonale klimainnsats.»

Vedtak nr. 473, 12. juni 2014

«Stortinget ber regjeringen i forbindelse med arbeidet med fremtidige klimamål, og i forbindelse med vurdering av hensiktsmessigheten av en klimalov, vurdere nærmere hvordan kontroll og overvåking av måloppnåelse i klimapolitikken kan gjennomføres.»

Klima- og miljødepartementet uttaler i brev 20. august 2014:

«Regjeringen vil utrede hensiktsmessigheten av klimalov, og det legges opp til en åpen innspillsprosess, som vil følges opp høsten 2014. Spørsmål knyttet til kontroll og overvåking av måloppnåelse i klimapolitikken vil være en viktig del av arbeidet. Regjeringen vil komme tilbake til Stortinget på en egnet måte.»

Vedtak nr. 549, 19. juni 2014

«Stortinget ber regjeringen snarest mulig legge fram forslag til endring av lov om motorferdsel i utmark og vassdrag som sikrer lokal forvaltning innenfor tydelige, nasjonale retningslinjer inntatt i loven.»

Klima- og miljødepartementet uttaler i brev 20. august 2014:

«Klima- og miljødepartementet sendte forslag til endringer i regelverket om motorferdsel i utmark på høring 10. juli 2014 med høringsfrist 19. september 2014. Regjeringen tar sikte på å fremme en proposisjon med lovendringsforslag for Stortinget innen utgangen av 2014.»

2.6 Kommunal- og moderniseringsdepartementet

Vedtak nr. 75, 4. desember 2013

«Stortinget ber regjeringen om å styrke bevilgningen til SIVA innenfor rammen av kap. 552 post 72 med 5 mill. kroner, i forhold til saldert budsjett for 2013.»

Kommunal- og moderniseringsdepartementet uttaler i brev 25. august 2014:

«I tildelingsbrevet til SIVA for 2014 av 18.12.2013 ble det stilt til disposisjon en ramme på 92 mill. kroner. Dette er en økning på 5 mill. kroner sammenliknet med saldert budsjett 2013. Kommunal- og moderniseringsdepartementet vil også redegjøre for oppfølgingen av vedtaket i Prop. 1 S (2014–2015).»

Vedtak nr. 76, 4. desember 2013

«Stortinget ber regjeringen følge Husbankens låneramme nøye for å vurdere om den er tilstrekkelig, og komme tilbake til Stortinget med forslag til en eventuell økning av lånerammen i revidert nasjonalbudsjett for 2014.»

Kommunal- og moderniseringsdepartementet uttaler i brev 25. august 2014:

«Kommunal- og moderniseringsdepartementet viser til Prop. 93 S (2013–2014) Tilleggsbevilgninger og omprioriteringer i statsbudsjettet for 2014, s 39, hvor det redegjøres for regjeringens vurdering av saken. For regjeringen er det en grunnleggende forutsetning at hovedtyngden av boligfinansieringen skal skje gjennom det ordinære private kredittmarkedet, og at lån fra Husbanken målrettes mot prioriterte politiske formål. Kommunal- og moderniseringsdepartementet har gitt regler for prioritering av lånerammen. Startlån, lån til private barnehager og grunnlån til prioriterte formål, bl.a. utleieboliger til vanskeligstilte og utbedring av boliger for eldre og funksjonshemmede, skal prioriteres høyest. Sammen med disse prioriteringsreglene vil tiltak Husbanken har iverksatt, bl.a. innføring av eksplisitte arealkrav, samt endring av departementets forskrift slik at startlånet målrettes mot personer med langvarige bolig- og finansieringsproblemer, føre til en mer målrettet bruk av lånerammen. Regjeringens vurdering er derfor at Husbankens låneramme er tilstrekkelig for å gi lån til de prioriterte formålene.

Ved behandlingen i Stortinget ble regjeringens tilbakemelding på anmodningsvedtak nr. 76 tatt til orientering, jf. Innst. 260 S (2013–2014) s 73.»

Vedtak nr. 453, 10. juni 2014

«Stortinget ber regjeringen fremme forslag til tiltak som sikrer at ny statlig virksomhet som hovedregel legges utenfor Oslo og bygger opp under livskraftige regioner.»

Kommunal- og moderniseringsdepartementet uttaler i brev 25. august 2014:

«Kommunal- og moderniseringsdepartementet vil redegjøre for oppfølgingen av vedtaket i Prop. 1 S (2014–2015) – Kommunal- og moderniseringsdepartementet.»

Vedtak nr. 454, 10. juni 2014

«Stortinget ber regjeringa utarbeide ein strategi for lokalisering av statlege arbeidsplassar som gjer at ein kan redusere presset i Oslo-regionen og styrke fagmiljø og kompetanse i heile landet.»

Kommunal- og moderniseringsdepartementet uttaler i brev 25. august 2014:

«Kommunal- og moderniseringsdepartementet vil redegjere for oppfølginga av vedtaket i Prop. 1 S (2014–2015) – Kommunal- og moderniseringsdepartementet.»

Vedtak nr. 521, 18. juni 2014

«Stortinget ber regjeringen gjennom de årlige budsjettforslagene foreslå en vekst i kommunenes inntekter som setter kommunene reelt i stand til å bygge ut og styrke kvaliteten på skole og andre velferdstjenester, og i tillegg fullt ut dekke demografi- og pensjonskostnader.»

Kommunal- og moderniseringsdepartementet uttaler i brev 25. august 2014:

«Kommunal- og moderniseringsdepartementet vil redegjøre for oppfølgingen av vedtaket i Prop. 1 S (2014–2015) – Kommunal- og moderniseringsdepartementet.»

Vedtak nr. 524, 18. juni 2014

«Stortinget ber regjeringen gjennomgå oppgavene til fylkeskommunene/et regionalt nivå parallelt med arbeidet med å gi flere oppgaver til kommunene. Dette kan gjøres med utgangspunkt i en sammenstilling fra tidligere utredninger. Stortinget imøteser en melding til Stortinget om dette våren 2015.»

Kommunal- og moderniseringsdepartementet uttaler i brev 25. august 2014:

«Regjeringen har startet arbeidet med en kommunereform, jf. omtale i Kommuneproposisjonen 2015 (Prop. 95 S (2013–2014). Det ene elementet i reformen gjelder overføring av nye oppgaver til mer robuste kommuner. Regjeringen tar sikte på å fremme en melding til Stortinget om dette i vårsesjonen 2015. I den meldingen vil det også bli tatt inn en sammenstilling av tidligere utredninger om regional inndeling og oppgaver til regionalt folkevalgt nivå. Meldingen vil også inneholde en tidsplan for det videre arbeidet med oppfølging av Stortingets anmodningsvedtak av 18. juni 2014.»

2.7 Kulturdepartementet

Vedtak nr. 36, 26. november 2013

«Stortinget ber regjeringen gjennomgå pressestøtten og vurdere ulike modeller for å innføre et tak i støtten.»

Kulturdepartementet uttaler i brev 19. august 2014:

«Vedtaket er fulgt opp i Meld. St. 20 (2013–2014) Produksjonstilskudd til nyhets- og aktualitetsmedier. Meldingen inneholdt en orientering om produksjonstilskuddet til nyhets- og aktualitetsmedier, samt en vurdering av ulike tak for hvor mye tilskudd som kan gis til en enkelt mottaker. I meldingen fremgikk det at departementet ville legge opp til å innføre et statisk tak i produksjonstilskuddet på 40 mill. kroner. Meldingen ble behandlet i Stortinget 19. juni 2014. Stortinget fattet da følgende vedtak: «Stortinget ber regjeringen om ikke å innføre et statisk tak på produksjonsstøtten», jf. vedtak nr. 547, 19. juni 2014.»

Vedtak nr. 74, 4. desember 2013

«Stortinget ber regjeringen stadfeste lokalisering av nybygg for Arkivverkets sentraldepot og Norsk helsearkiv på Tynset, forutsatt at fullført kvalitetssikring av styringsunderlag og kostnadsoverslag tilsier bygging av et eventuelt nybygg.»

Kulturdepartementet uttaler i brev 19. august 2014:

«Kulturdepartementet vil redegjøre for oppfølgingen av vedtaket i Prop. 1 S (2014–2015).»

Vedtak nr. 188, 10. desember 2013

«Stortinget ber regjeringen vurdere å flytte forvaltningen av støtte til ukeaviser fra Kulturfondets ordning for periodiske publikasjoner til Medietilsynet.»

Kulturdepartementet uttaler i brev 19. august 2014:

«På oppdrag fra Kulturdepartementet har Medietilsynet gjennomført en evaluering av dagens tilskuddsordning for ukeaviser. I evalueringen drøfter Medietilsynet alternative modeller for en ny tilskuddsordning for ukeaviser forvaltet av tilsynet. Evalueringsrapporten har vært på alminnelig høring, og høringen viste bred støtte til en overføring av forvaltningsansvaret for støtten til Medietilsynet. Med utgangspunkt i dette vil departementet utarbeide et konkret utkast til regelverk for en ny tilskuddsordning. Høring av forslaget vil skje i løpet av høsten 2014.»

Vedtak nr. 547, 19. juni 2014

«Stortinget ber regjeringen om ikke å innføre et statisk tak på produksjonsstøtten.»

Kulturdepartementet uttaler i brev 19. august 2014:

«Kulturdepartementet bekrefter at det ikke vil innføres et statisk tak i produksjonstilskuddet til nyhets- og aktualitetsmedier.»

2.8 Kunnskapsdepartementet

Vedtak nr. 29, 26. november 2013

«Stortinget ber regjeringen utrede studentenes levekårssituasjon med sikte på å realisere heltidsstudenten. En slik utredning skal også innebære en plan for økning av studiestøtten og studiestøttens lengde. Studentenes organisasjoner skal involveres i dette arbeidet.»

Kunnskapsdepartementet uttaler i brev 2. september 2014:

«Kunnskapsdepartementet viser til beskrivelse av hvordan vedtaket blir fulgt opp i Prop. 1 S (2014–2015) for budsjettåret 2015, del 1 kapittel 3.»

Vedtak nr. 33, 26. november 2013

«Stortinget ber regjeringen utrede et endret opplegg for leksehjelp med sikte på å avvikle den lovfestede ordningen og erstatte denne med en ordning hvor den enkelte skole/kommune selv kan organisere leksehjelpen ut ifra egne behov. En slik utredning legges frem i forbindelse med statsbudsjettet for 2015.»

Kunnskapsdepartementet uttaler i brev 2. september 2014:

«I Prop. 68 L (2013–2014) foreslo departementet å endre opplæringslovens og privatskolelovens bestemmelse om leksehjelp, slik at ordningen skal gjelde hele grunnskolen, ikke bare 1.-4. årstrinn. Stortinget har gitt sin tilslutning til forslaget og lovendringen har trådt i kraft.»

Vedtak nr. 35, 26. november 2013

«Stortinget ber regjeringen i forbindelse med revidert nasjonalbudsjett for 2014 vurdere skjermingsordninger for barnefamilier med dårlig råd og barn i barnehage.»

Kunnskapsdepartementet uttaler i brev 2. september 2014:

«Regjeringen vil innføre en bedre sosial profil på foreldrebetalingen i barnehagen, og redegjorde for arbeidet som var igangsatt i forbindelse med revidert nasjonalbudsjett 2014, jf. Prop. 93 S (2013–2014). Kunnskapsdepartementet viser til omtale av budsjettforslaget i Prop. 1 S (2014–2015).»

Vedtak nr. 586, 20. juni 2014

«Stortinget ber regjeringen etablere en ny metode for å beregne etterspørselseffekter av endringer i kontantstøtten og foreldrebetalingen i barnehagene. Bevilgningsendringene ved endret kontantstøtte og foreldrebetaling i perioden 2012–2014 gjennomgås sammen med KS som en del av arbeidet. Det forutsettes at dette danner grunnlaget for beregning av endringer i innbyggertilskudd som følge av etterspørselsendringer på barnehageområdet fra og med 2015.»

Kunnskapsdepartementet uttaler i brev 2. september 2014:

«Kunnskapsdepartementet viser til beskrivelse av hvordan vedtaket blir fulgt opp i Prop. 1 S (2014–2015).»

Vedtak nr. 591, 20. juni 2014

«Stortinget ber regjeringen i forbindelse med budsjettet for 2015 gi vurderinger av aktuelle byråkratikutt i skolesektoren som skal ha som mål å redusere antall skjemaer og rapporteringer.»

Kunnskapsdepartementet uttaler i brev 2. september 2014:

«Kunnskapsdepartementet viser til beskrivelse av hvordan vedtaket blir fulgt opp i Prop. 1 S (2014–2015).»

2.9 Landbruks- og matdepartementet

Vedtak nr. 34, 26. november 2013

«Stortinget ber regjeringen utrede behovet for en ordning med kornlager.»

Landbruks- og matdepartementet uttaler i brev 20. august 2014:

«Landbruks- og matdepartementet vil redegjøre for oppfølgingen av vedtaket i Prop. 1 S (2014–2015).»

Vedtak nr. 393, 8. april 2014

«Stortinget ber regjeringen i egnet form fremme forslag for Stortinget om jordvernstrategi.»

Landbruks- og matdepartementet uttaler i brev 20. august 2014:

«Arbeidet med jordvernstrategien er satt i gang. Det tas sikte på at arbeidet vil bli sluttført innen utgangen av 2015. Viktige tiltak og virkemidler som er nevnt i innstillingen, vil bli vurdert i strategien. Det er behov for å utrede nærmere noen av de mest aktuelle tiltakene for å styrke jordvernet. Det vil derfor bli gjennomført en utredning av tiltak som komiteen har pekt på. Den endelige rapporteringen til Stortinget kan skje i budsjettproposisjonen (Prop. 1 S) høsten 2015 eller i proposisjonen for jordbruksoppgjøret våren 2016 (Prop. XXX S (2015–2016) Jordbruksoppgjøret 2016 – endringer i statsbudsjettet 2016 m.m.).»

2.10 Nærings- og fiskeridepartementet

Vedtak nr. 31, 26. november 2013

«Stortinget ber regjeringen utrede etablering og drift av norsk regelråd med sikte på oppstart og nødvendige bevilgninger i forbindelse med statsbudsjettet for 2015.»

Nærings- og fiskeridepartementet uttaler i brev 5. september 2014:

«Prop. 1 S (2014–2015) for Nærings- og fiskeridepartementet gir en redegjørelse for hvordan anmodningsvedtaket vil bli fulgt opp.»

Vedtak nr. 32, 26. november 2013

«Stortinget ber regjeringen vurdere en egen såkornfondordning for TTO/inkubatorer i forbindelse med statsbudsjettet for 2015.»

Nærings- og fiskeridepartementet uttaler i brev 5. september 2014:

«Prop. 1 S (2014–2015) for Nærings- og fiskeridepartementet gir en redegjørelse for hvordan anmodningsvedtaket vil bli fulgt opp.»

Vedtak nr. 371, 20. mars 2014

«Stortinget ber regjeringen rapportere til Stortinget på egnet måte om aktuelle spørsmål knyttet til gjennomføring av fiskesalgslagsloven og fiskeeksportloven. Den nye fiskesalgslagsloven er en fullmaktslov som gir store fullmakter til fiskesalgslagene. Det er viktig at Stortinget får informasjon og at denne kommer så tidlig som mulig.»

Nærings- og fiskeridepartementet uttaler i brev 22. august 2014:

«Nærings- og fiskeridepartementet vil omtale oppfølgingen av anmodningsvedtaket i Prop. 1 S (2014–2015).»

Vedtak nr. 475, 13. juni 2014

«Stortinget ber regjeringen fremme et forslag som påbyr bruk av flytevest i fritidsbåter der det er barn i båten.»

Nærings- og fiskeridepartementet uttaler i brev 5. september 2014:

«Se felles omtale av anmodningsvedtak nr. 475, 476 og 606 under sistnevnte vedtak.»

Vedtak nr. 476, 13. juni 2014

«Stortinget ber regjeringen fremme en sak med tiltak for å styrke sikkerheten i sjø/elv/vann, herunder sterkere tiltak mot promillekjøring og fart til sjøs. Stortinget ber regjeringen vurdere innføring av 0,2 som promillegrense for fritidsbåter under 15 meter, samt egne obligatoriske kurs for skippere av raske båter.»

Nærings- og fiskeridepartementet uttaler i brev 5. september 2014:

«Se felles omtale av anmodningsvedtak nr. 475, 476 og 606 under sistnevnte vedtak.»

Vedtak nr. 496, 16. juni 2014

«Stortinget ber regjeringen etablere en offentlig løsning med informasjon om eiere av aksjeselskaper som sikrer større åpenhet, med etablering i løpet av 2015.»

Nærings- og fiskeridepartementet uttaler i brev 5. september 2014:

«Nærings- og fiskeridepartementet har startet arbeidet med å etablere en offentlig løsning med informasjon om eiere av aksjeselskaper som sikrer større åpenhet. Arbeidet skjer i samråd med Finansdepartementet. Nærings- og fiskeridepartementet ga 4. juli 2014 Brønnøysundregistrene i oppdrag å utarbeide en rapport med begrunnet forslag til konseptvalg for en løsning som sikrer større åpenhet om eiere av aksjeselskaper, for eksempel i tilknytning til Foretaksregisteret, som gjør det mulig å opprette og oppdatere opplysninger om aksjeeiere (aksjeeierboken) elektronisk. Rapporten skal oversendes til Nærings- og fiskeridepartementet innen 1. november 2014 og skal danne grunnlaget for en beslutning om hvordan en slik løsning bør innrettes. Stortinget vil bli orientert om videre oppfølging av anmodningsvedtaket på egnet måte.»

Vedtak nr. 551, 19. juni 2014

«Stortinget ber regjeringen foreta en gjennomgang av enkeltpersonforetaks rammevilkår som skattemessige betingelser, sosiale rettigheter, forenklingstiltak, tilgang på kapital og det offentlige virkemiddelapparatets innretning og innsats, med sikte på å senere fremme konkrete forslag til forbedringer.»

Nærings- og fiskeridepartementet uttaler i brev 5. september 2014:

«Nærings- og fiskeridepartementet har startet arbeidet med en gjennomgang av enkeltpersonforetaks rammevilkår. Stortinget vil bli orientert om oppfølgingen av anmodningsvedtaket på egnet måte.»

Vedtak nr. 552, 19. juni 2014

«Stortinget ber regjeringen vurdere om det bør utvikles et regelverk som etablerer småbedriften som en egen juridisk enhet, og i tilfelle hvordan det kan gjøres. I tillegg bes det om at rammebetingelser som er spesielt tilpasset små bedrifter, defineres. Stortinget ber om at det i vurderingen særlig tas hensyn til de små bedriftenes behov for enkle regler som ikke medfører unødvendige administrative byrder, og til likebehandling når det gjelder sosiale rettigheter, skatter og avgifter.»

Nærings- og fiskeridepartementet uttaler i brev 5. september 2014:

«Nærings- og fiskeridepartementet har startet arbeidet med en vurdering av om det bør utvikles et regelverk som etablerer småbedriften som en egen juridisk enhet. Stortinget vil bli orientert om oppfølgingen av anmodningsvedtaket på egnet måte.»

Vedtak nr. 606, 20. juni 2014

«Stortinget ber regjeringen legge frem en sak i løpet av 2014 om bedret sikkerhet på sjøen, herunder en vurdering av påbud om bruk av flyteutstyr og hvordan dette kan gjennomføres.»

Nærings- og fiskeridepartementet uttaler i brev 5. september 2014:

«Nærings- og fiskeridepartementet følger opp Stortingets vedtak i samarbeid med Samferdselsdepartementet og Justis- og beredskapsdepartementet. Spørsmål knyttet til nasjonale fartsgrenser til sjøs hører inn under Samferdselsdepartementets ansvarsområde. Spørsmål knyttet til promillegrense til sjøs hører inn under Justis- og beredskapsdepartementets ansvarsområde, mens krav til flyteutstyr og sertifikater hører inn under Nærings- og fiskeridepartementets ansvarsområde. Departementet vil legge frem en lovproposisjon om endringer i lov om fritids- og småbåter av 26. juni 1998 nr. 47 i løpet av 2014. I lovproposisjonen vil det være naturlig at også spørsmål om nasjonale fartsgrenser, promille, høyhastighetssertifikat og eventuelle andre tiltak for å bedre sikkerheten, herunder holdningsskapende arbeid, omtales.»

2.11 Olje- og energidepartementet

Vedtak nr. 268, 12. desember 2013

«Stortinget ber regjeringen legge frem en tidsplan for økningen i avkastningen fra fondet for klima, fornybar energi og energiomlegging i forbindelse med revidert statsbudsjett for 2014.»

Olje- og energidepartementet uttaler i brev 8. september 2014:

«Regjeringen foreslo i revidert statsbudsjett 2014 å øke det årlige kapitalinnskuddet med 9,25 mrd. kroner i 2014, 2015 og 2016. Med dette vil fondet økes til totalt 62,75 mrd. kroner i 2016, mot 50 mrd. kroner som var ambisjonen i Klimaforliket. Med dagens rentenivå vil denne opptrappingsplanen gi en samlet avkastning fra fondet på anslagsvis 2 mrd. kroner i 2017. Regjeringen vil komme tilbake til opptrappingen i de årlige ordinære budsjettframlegg for Stortinget, jf. Prop. 93 S (2013–2014) Tilleggsbevilgninger og omprioriteringer i statsbudsjettet 2014 og Innst. 260 S (2013–2014). I Stortingets behandling av revidert statsbudsjett 2014 ble regjeringens forslag om økt kapitalinnskudd vedtatt.»

Vedtak nr. 469, 12. juni 2014

«Stortinget ber regjeringen i plan for utbygging og drift for Johan Sverdrup stille krav om etablering av en områdeløsning som omfatter Gina Krog, Edvard Grieg, Ivar Aasen og Johan Sverdrup, hvor hele områdets kraftbehov dekkes med kraft fra land, med en tidsplan for gjennomføring.»

Olje- og energidepartementet uttaler i brev 8. september 2014:

«Olje- og energidepartementet vil følge opp vedtaket i forbindelse med behandling av Plan for utbygging og drift (PUD) av Johan Sverdrup. En proposisjon til Stortinget om utbyggingen planlegges lagt frem for Stortinget i vårsesjonen 2015.»

Vedtak nr. 470, 12. juni 2014

«Stortinget ber regjeringen i plan for utbygging og drift for Johan Sverdrup stille krav om at kabelforbindelse mellom de ulike installasjonene på Utsirahøyden etableres i forbindelse med oppstartsfasen av Johan Sverdrup.»

Olje- og energidepartementet uttaler i brev 8. september 2014:

«Olje- og energidepartementet vil følge opp vedtaket i forbindelse med behandling av Plan for utbygging og drift (PUD) av Johan Sverdrup. En proposisjon til Stortinget om utbyggingen planlegges lagt frem for Stortinget i vårsesjonen 2015.»

Vedtak nr. 471, 12. juni 2014

«Stortinget ber regjeringen legge flertallets merknader i denne innstillingen til grunn for det videre arbeidet med utviklingen av petroleumsaktivitet på den sørlige Utsirahøyden.»

Olje- og energidepartementet uttaler i brev 8. september 2014:

«Olje- og energidepartementet vil følge opp vedtaket i forbindelse med videre arbeid med utviklingen av petroleumsaktivitet på den sørlige Utsirahøyden, herunder i forbindelse med behandling av Plan for utbygging og drift (PUD) av Johan Sverdrup.»

2.12 Samferdselsdepartementet

Vedtak nr. 30, 26. november 2013

«Stortinget ber regjeringen planlegge InterCity som ett prosjekt helt frem til Lillehammer, Skien og Halden og vurdere planlegging videre mot Gøteborg.»

Samferdselsdepartementet uttaler i brev 20. august 2014:

«Samferdselsdepartementet vil i Prop. 1 S (2014–2015) gi en nærmere omtale av den videre planleggingen av IC-strekningene.»

Vedtak nr. 101, 5. desember 2013

«Stortinget ber regjeringen legge frem en strategi og finansieringsplan for ladestasjoner og infrastruktur for elbil, hvor det blant annet kartlegges ansvarsdeling mellom offentlig og privat sektor.»

Samferdselsdepartementet uttaler i brev 20. august 2014:

«Samferdselsdepartementet vil redegjøre for oppfølgingen av vedtaket i Prop. 1 S (2014–2015).»

Vedtak nr. 102, 5. desember 2013

«Stortinget ber regjeringen legge frem en tiltaksplan for økt satsing på gang- og sykkelveier for å stimulere til økt sykling blant barn og unge.»

Samferdselsdepartementet uttaler i brev 20. august 2014:

«I Prop. 97 S (2013–2014) Ein del saker om luftfart, veg og jernbane redegjorde Samferdselsdepartementet for arbeidet med en tilskuddsordning for gang- og sykkelveger, og opplyste at departementet ville komme tilbake til Stortinget om utformingen av ordningen i forbindelse med statsbudsjettet for 2015. Stortinget sluttet seg til dette, jf. Innst. 255 S (2013–2014), og vedtok samtidig å bevilge 10 mill. kr til å etablere tilskuddsordningen i 2014, jf. Innst. S 260 (2013–2014).

I tråd med ovennevnte vil Samferdselsdepartementet komme tilbake til Stortinget med omtale av tilskuddsordningen og tiltaksplanen for barn og unge i Prop. 1 S (2014–2015).»

Vedtak nr. 103, 5. desember 2013

«Stortinget ber regjeringen etablere en belønningsordning for gang- og sykkelveier og komme tilbake til Stortinget med en egen sak om dette i forbindelse med revidert nasjonalbudsjett.»

Samferdselsdepartementet uttaler i brev 20. august 2014:

«Det vises til svar på anmodningsvedtak nr. 102.»

Vedtak nr. 105, 5. desember 2013

«Stortinget ber regjeringa vurdere ordning med statleg garanti for bompengelån der det kan bidra til lågare lånerente, og at regjeringa i samarbeid med fylkeskommunen kan vurdere å endre bompengesatsen og nedbetalingstid.»

Samferdselsdepartementet uttaler i brev 20. august 2014:

«Rentevilkår for bompengelån blei omtalt i Prop. 97 S (2013–2014) Ein del saker om luftfart, veg og jernbane. Det går fram at regjeringa vil omorganisere bompengesektoren til nokre få bompengeselskap. Regjeringa legg til grunn at dette vil redusere driftskostnadene i sektoren. For å spare bilistane for å dekke store løpande finansieringskostnader, vil regjeringa innføre ei rentekompensasjonsordning for bompengelån.

Samferdselsdepartementet arbeider vidare med å utforme ei rentekompensasjonsordning og med omorganiseringa av bompengesektoren. Potensial for å redusere finansieringskostnadene for bompengelån ytterlegare, m.a. ved statsgaranti er eitt av spørsmåla som blir vurderte i dette arbeidet. Departementet vil komme tilbake med nærmare avklaringar i løpet av 2015.»

Vedtak nr. 107, 5. desember 2013

«Stortinget ber regjeringa vurdere ordning med statleg garanti for bompengelån der det kan bidra til lågare lånerente, og at regjeringa i samarbeid med fylkeskommunen kan vurdere å endre bompengesatsen og nedbetalingstid.»

Samferdselsdepartementet uttaler i brev 20. august 2014:

«Samferdselsdepartementet viser til svar på oppmodingsvedtak nr. 105.»

Vedtak nr. 400, 24. april 2014

«Stortinget ber regjeringen legge frem en nasjonal plan for elektronisk kommunikasjon.»

Samferdselsdepartementet uttaler i brev 19. september 2014:

«Samferdselsdepartementet vil redegjøre for oppfølgingen i Prop. 1 S (2014–2015).»

Vedtak nr. 402, 24. april 2014

«Stortinget ber regjeringen om å komme tilbake til Stortinget på egnet måte med sak om oppfølging av arbeidet med trafikksikkerhet knyttet til tungbil og grenseoverskridende transport.»

Samferdselsdepartementet uttaler i brev 20. august 2014:

«Samferdselsdepartementet vil redegjøre for oppfølgingen av vedtaket i Prop. 1 S (2014–2015).»

Vedtak nr. 513, 17. juni 2014

«Stortinget ber regjeringa fremje ein strategi for bruk av offentleg-privat samarbeid i utbygging av infrastrukturtiltak, og orientere Stortinget om denne på eigna måte.»

Samferdselsdepartementet uttaler i brev 20. august 2014:

«Samferdselsdepartementet vil gjere greie for oppfølginga av vedtaket i Prop. 1 S (2014–2015).»

Vedtak nr. 514, 17. juni 2014

«Stortinget ber regjeringen sikre at det blir planlagt og bygd en kapasitetssterk forbindelse som sikrer at reisende på Østfoldbanens Østre linje kan benytte Follobanen i framtida, og at dette prosjektet inngår i arbeidet med neste Nasjonale transportplan. Stortinget legger til grunn at denne problemstillingen blir håndtert gjennom en pågående KVU, og at det som en del av dette arbeidet også sees på hvordan en framtidig avgreining sør for Ski kan legge til rette for eventuelle framtidige høyhastighetskonsepter. Stortinget ber om raskest mulig fremdrift i utbygging av Follobanen i tråd med vedtatte planer.»

Samferdselsdepartementet uttaler i brev 20. august 2014:

«Framdrift for utbyggingen av Follobanen vil bli redgjort for i Prop. 1 S (2014–2015). Problemstillingene knyttet til en kapasitetssterk forbindelse som sikrer at reisende på Østfoldbanens Østre linje kan benytte Follobanen i framtida, og hvordan framtidig avgreining sør for Ski kan legge til rette for eventuelle framtidige høyhastighetskonsepter vil i første omgang bli vurdert i forbindelse med den pågående konseptvalgutredningen (KVU) for Østre linjes forbindelse mot Oslo. Det vil deretter foretas en ekstern kvalitetssikring (KS1). Dette vil være et sentralt arbeid inn mot neste transportplan.»

Vedtak nr. 518, 17. juni 2014

«Stortinget ber regjeringen ta initiativ til å opprette en nasjonal ordning med tilbud om elektronisk billett for sømløse kollektivreiser over hele landet, i samarbeid mellom de ulike aktørene.»

Samferdselsdepartementet uttaler i brev 20. august 2014:

«Samferdselsdepartementet vil redegjøre for oppfølgingen av vedtaket i Prop. 1 S (2014–2015).»

Vedtak nr. 523, 18. juni 2014

«Stortinget ber regjeringen komme tilbake med vurdering av finansiering av Bratsbergbanen i forbindelse med statsbudsjettet for 2015.»

Samferdselsdepartementet uttaler i brev 20. august 2014:

«Samferdselsdepartementet vil redegjøre for oppfølgingen av vedtaket i Prop. 1 S (2014–2015).»

2.13 Utenriksdepartementet

Vedtak nr. 587, 20. juni 2014

«Stortinget ber regjeringen følge det internasjonale nødhjelpsbehovet nøye og fortløpende vurdere å øke nødhjelpen til ofrene for borgerkrigene i Syria og Sør-Sudan.»

Utenriksdepartementet uttaler i brev 18. august 2014:

«Stortinget vedtok 20. juni 2014 en anmodning til regjeringen om å følge det internasjonale nødhjelpsbehovet nøye og fortløpende vurdere å øke nødhjelpen til ofrene for borgerkrigene i Syria og Sør-Sudan (vedtak nr. 587 (2013–2014)). Vedtaket ble gjort ved behandlingen av innstilling fra finanskomiteen om revidert nasjonalbudsjett 2014, og om tilleggsbevilgninger og omprioriteringer i statsbudsjettet 2014, i samsvar med Innst. 260 S (2013–2014). Bevilgningen på kapittelpost 163.71 ble samtidig vedtatt økt med 166,6 millioner kroner med begrunnelse i de store humanitære behovene, særlig i forbindelse med krisene i Sør-Sudan, Den sentralafrikanske republikk og Syria.

Regjeringen vurderer fortløpende behovet i de mange akutte pågående humanitære krisene, inkludert Syria og Sør-Sudan, og vil gjøre nødvendige prioriteringer innenfor budsjettet for 2014 for å bistå ofrene på mest mulig effektiv måte. Begge disse situasjonene forverres stadig og behovene øker. Behovsvurderingen vil ligge til grunn for prioriteringer i forbindelse med nysalderingen av budsjett for 2014. Regjeringen vil rapportere på innretningen av og omfanget på den humanitære responsen til Syria, Sør-Sudan og andre situasjoner på sedvanlig måte i Prop. 1 S under rapportering på programkategori 0320, kapittelpost 163.71.»

3 Anmodningsvedtak i stortingssesjonen 2012–2013

3.1 Arbeids- og sosialdepartementet

Vedtak nr. 418, 19. mars 2013

«Regjeringen bes sikre at kun de opplysninger som er eksplisitt nevnt i lovverk eller forskrift kan hentes inn gjennom masseinnhenting.»

Arbeidsdepartementet uttaler i brev 22. august 2013:

«Arbeidsdepartementet vil redegjøre for oppfølgingen av vedtaket i Prop. 1 S (2013–2014).»

Arbeids- og sosialdepartementet uttaler i brev 5. september 2014:

«Arbeids- og sosialdepartementet vil redegjøre for oppfølgingen av vedtaket i Prop. 1 S (2014–2015).»

Vedtak nr. 419, 19. mars 2013

«Regjeringen bes sikre at lovverket gir den enkelte mulighet til informert samtykke slik at det blir klart for den enkelte hvilken informasjon som kan hentes inn dersom vedkommende søker om en stønad fra det offentlige.»

Arbeidsdepartementet uttaler i brev 22. august 2013:

«Arbeidsdepartementet har igangsatt et arbeid med å vurdere hvordan reglene i folketrygdloven om Arbeids- og velferdsetatens kontrollvirksomhet best kan speile de personvernhensyn som gjør seg gjeldende. I den forbindelse vil Stortingets vedtak nr. 419 følges opp. Stortinget vil bli orientert om oppfølgingen på egnet måte.»

Arbeids- og sosialdepartementet uttaler i brev 5. september 2014:

«Personopplysningslovens regler er en viktig del av Arbeids- og velferdsetatens arbeidsgrunnlag og framgår av etatens rundskriv. Anmodningsvedtaket reiser spørsmål om å supplere bestemmelsene i folketrygdloven slik at personvernhensynet reflekteres på en bedre måte enn i dag. Dette vil kunne omfatte avklaring av de behandlende organenes kontrollvirksomhet, den enkeltes plikter som søker eller mottaker av ytelser og behovet for bedre informasjon til den enkelte. Departementet vurderer mulighetene for slike suppleringer av loven med utgangspunkt i Datatilsynets merknader ved ulike anledninger og vil vektlegge en god dialog med Datatilsynet. Stortinget vil bli orientert om oppfølgingen på egnet måte.»

Vedtak nr. 420, 19. mars 2013

«Stortinget ber regjeringen i samarbeid med arbeidslivets parter komme tilbake til Stortinget med en vurdering av konsekvensene av en heving eller fjerning av 70-årsgrensen i arbeidslivet i løpet av våren 2014.»

Arbeidsdepartementet uttaler i brev 22. august 2013:

«Arbeidsdepartementet har iverksatt en utredning av aldersgrensene i arbeidsmiljøloven. Utredningen omfatter både lovens 70-årsregel og muligheten for lavere bedriftsfastsatte grenser. Sentrale spørsmål i utredningsarbeidet er hvorvidt aldersgrensene i arbeidsmiljøloven bør fjernes, heves eller endres på annen måte. Regjeringen vil komme tilbake til Stortinget på egnet måte i løpet av våren 2014.»

Arbeids- og sosialdepartementet uttaler i brev 5. september 2014:

«Regjeringen viser til Arbeids- og sosialdepartementets høringsnotat 25. juni 2014 med forslag til endringer i arbeidsmiljølovens regler om opphør av arbeidsforhold grunnet alder og adgangen til å ha lavere bedriftsinterne aldersgrenser. I høringsbrevet omtales også forskning og annen kunnskap om sammenhengen mellom alder, aldersgrenser og deltakelse i arbeidslivet. Arbeidslivets parter og ulike interesseorganisasjoner ble konsultert i en tidlig fase av departementets utredningsarbeid, blant annet ved en referansegruppe med departementet på embetsnivå. De fremmet sine innspill i et møte 3. mai 2013, samt i etterfølgende skriftlige innspill. Høringsforslagene var også tema i møtet mellom arbeids- og sosialministeren og partene i Arbeidslivspensjonspolitisk Råd den 10. juni 2014. Høringsfristen var opprinnelig 25. september, men er utvidet til 9. oktober 2014. Regjeringen tar deretter sikte på å legge fram en lovproposisjon om saken.»

3.2 Barne-, likestillings- og inkluderingsdepartementet

Vedtak nr. 106, 5. desember 2012

«Stortinget ber regjeringen legge frem forslag om en fremdriftsplan for å nå den vedtatte visjonen om et universelt utformet samfunn frem mot 2025.»

Barne-, likestillings- og inkluderingsdepartementet uttaler i brev 13. september 2013:

«Utarbeiding av en framdriftsplan vil bli vurdert i arbeidet med utvikling av ny handlingsplan for universell utforming, som etter planen vil bli lagt fram i 2014. Stortinget vil bli orientert om oppfølgingen av vedtaket i Prop. 1 S (2014–2015).»

Barne-, likestillings- og inkluderingsdepartementet uttaler i brev 17. september 2014:

«Stortinget vil bli orientert om oppfølgingen av vedtaket i Prop. 1 S (2014–2015).»

3.3 Helse- og omsorgsdepartementet

Vedtak nr. 412, 19. mars 2013

«Stortinget ber regjeringen utarbeide en legemiddelmelding med en ny, helhetlig gjennomgang av hele legemiddelpolitikken.»

Helse- og omsorgsdepartementet uttaler i brev 10. september 2013:

«Regjeringen tar sikte på å legge fram en legemiddelmelding våren 2015.»

Helse- og omsorgsdepartementet uttaler i brev 20. august 2014:

«Regjeringen tar sikte på å legge fram en legemiddelmelding våren 2015.»

3.4 Justis- og beredskapsdepartementet

Vedtak nr. 83, 4. desember 2012

«Stortinget ber regjeringen synliggjøre hvilke vurderinger som har blitt gjort med hensyn til vedtaket som ble fattet i Prop. 65 L (2011–2012) vedrørende opprettelse av en offeromsorg.»

Justis- og beredskapsdepartementet uttaler i brev 9. september 2013:

«Justis- og beredskapsdepartementet vil redegjøre for oppfølgingen av vedtaket i Prop. 1 S (2013–2014).»

Justis- og beredskapsdepartementet uttaler i brev 22. september 2014:

«Dette vedtaket må ses i sammenheng med Politisk plattform for en regjering utgått av Høyre og Fremskrittspartiet. På side 17 i denne plattformen står det at regjeringen vil «utrede etableringen av et nasjonalt kompetansesenter for offer- og pårørendeomsorg». Justis- og beredskapsdepartementet arbeider med oppfølgingen av dette.»

Vedtak nr. 417, 19. mars 2013

«Stortinget ber regjeringen fremme forslag om endringer i regelverket som sikrer tiltak som reduserer muligheten for å kunne opprette falsk identitet i Norge.»

Justis- og beredskapsdepartementet uttaler i brev 26. august 2013:

«Justis- og beredskapsdepartementet vil omtale oppfølgingen av anmodningsvedtaket i Prop. 1 S (2013–2014).»

Justis- og beredskapsdepartementet uttaler i brev 22. september 2014:

«ID-forvaltningen er i dag fragmentert, med store utfordringer for en rekke aktører på ulike samfunnsområder. Regjeringen har derfor nedsatt et tverrdepartementalt utvalg som foretar en helhetlig gjennomgang av ID-problematikken. Regjeringen vil på bakgrunn av utvalgets anbefalinger ha det nødvendige grunnlag for å avgjøre hvilke regelendringer og andre tiltak som bør foreslås.

I samarbeidsavtalen mellom regjeringspartiene og V og KrF er det for øvrig avtalt følgende for utlendingsfeltet:

Det åpnes for adgang til økt registrering og bruk av biometriske data.

Lagringstid for biometriske data forlenges til ti år etter behandlet asylsøknad.

Justis- og beredskapsdepartementet arbeider videre med å utforme konkrete forslag til regelendringer og andre endringer for oppfølging av dette. I tillegg arbeider Finansdepartementet med noen relevante justeringer i Folkeregisterloven som oppfølging av ovennevnte.»

Vedtak nr. 515, 6. juni 2013

«Stortinget ber regjeringen fremme nødvendige lovforslag for å styrke Sivilombudsmannens rolle overfor forvaltningen ved å tillate at Sivilombudsmannen opptrer som hjelpeintervenient ved søksmål.»

Justis- og beredskapsdepartementet uttaler i brev 26. august 2013:

«Justis- og beredskapsdepartementet vil sende på høring et lovforslag om å tillate at Sivilombudsmannen opptrer som partshjelper ved søksmål. Et høringsforslag vil fortrinnsvis bli behandlet sammen med andre forslag til endringer i tvisteloven.»

Justis- og beredskapsdepartementet uttaler i brev 22. september 2014:

«Justis- og beredskapsdepartementet vil sende på høring et lovforslag om å tillate at Sivilombudsmannen opptrer som partshjelper ved søksmål.»

3.5 Kommunal- og moderniseringsdepartementet

Vedtak nr. 531, 10. juni 2013

«Stortinget ber regjeringen opprette et valgforskningsprogram.»

Kommunal- og regionaldepartementet uttaler i brev 6. september 2013:

«Kommunal- og regionaldepartementet vil vise til at det allerede i dag finnes et systematisk opplegg for valgforskning i Norge og at departementet sammen med Kunnskapsdepartementet finansierer denne forskningen som i hovedsak skjer i regi av Institutt for samfunnsforskning i samarbeid med andre forskningsinstitusjoner.

Imidlertid har forutsetningene for finansiering av denne forskningen endret seg, blant annet i lys av hvordan finansieringen av forskningsinstituttsektoren har endret seg. På denne bakgrunn har departementet i forbindelse med anmodningsvedtaket satt i gang et arbeid for å vurdere hvordan valgforskningen i Norge best kan organiseres og hvordan den skal finansieres. Blant annet må finansiering av valgforskningen vurderes i forhold til statens innkjøpsreglement og statsstøtteregelverket. Man må også vurdere organiseringen i forhold til hvordan man best skal ivareta det gode forskningsmiljøet som er bygget opp rundt valg- og demokratiforskningen i Norge. Departementet ser for seg at en ny finansieringsordning og organisering av et valgforskningsprogram kan iverksettes fra 2015, ev. 2016, etter at resultatene fra Stortingsvalgundersøkelsen 2013 er klare i 2015.»

Kommunal- og moderniseringsdepartementet uttaler i brev 15. september 2014:

«Kommunal- og moderniseringsdepartementet har siden høsten 2013 gjennomført en prosess med hensyn til hvordan den framtidige valgforskningen skal finansieres og organiseres. Det tas sikte på at Kommunal- og moderniseringsdepartementet som ansvarlig for gjennomføring av valg tar hele ansvaret for både organisering og finansiering av valgforskning.

Det framtidige valgforskningsprogrammet organiseres i to deler.

I forbindelse med gjennomføring av kommunestyre- og fylkestingsvalget gjennomføres det en lokalvalgundersøkelse også omtalt som «Lokaldemokratiundersøkelsen». Undersøkelsen gjennomføres over to år. Denne skal utlyses ved årsskiftet 2014/2015 som en anskaffelse. Prosjektet går over to år og avsluttes i 2017.

Den andre delen er «Stortingsvalgundersøkelsen». Den organiseres som et 8-årig prosjekt og blir dermed en permanent del av valgforskningsprogrammet. Planlagt oppstart er fra 1.1.2016. Stortingsvalgundersøkelsen utgjør i dag ryggraden i norsk valgforskning. Institutt for samfunnsforskning har i dag hovedansvaret for gjennomføringen samtidig som instituttet også har trukket med seg andre miljøer i dette arbeidet.

En modell der én institusjon står som hovedansvarlig for gjennomføring av Stortingsvalgundersøkelsen samtidig som den trekker med seg flere miljøer, er det mest nærliggende alternativet når departementet skal ta endelig stilling til hvordan Stortingsvalgundersøkelsen skal organiseres.»

3.6 Kunnskapsdepartementet

Vedtak nr. 525, 10. juni 2013

«Stortinget ber regjeringen foreslå å øke investeringene i avansert vitenskapelig utstyr og annen infrastruktur for forskning slik at norske forskere får tilgang til utstyr av verdensklasse.»

Kunnskapsdepartementet uttaler i brev 22. august 2013:

«Kunnskapsdepartementet viser til omtale i Prop. 1 S (2013–2014).»

Kunnskapsdepartementet uttaler i brev 2. september 2014:

«Kunnskapsdepartementet viser til arbeidet med Langtidsplan for forskning og høyere utdanning som planlegges lagt frem høsten 2014. Satsing på utstyr og infrastruktur er en viktig del av planen, ikke minst knyttet til målet om flere forsknings- og utdanningsmiljøer i verdensklasse. Kunnskapsdepartementet viser videre til Prop. 1 S (2014–2015) for omtale av konkrete satsinger på bygg og utstyr i 2015.

Kunnskapsdepartementet vil for ordens skyld opplyse om at det i Innst. S 82 (2013–2014) er sammenblandet Kunnskapsdepartementets svar på to ulike anmodningsvedtak. Det som er satt opp som svar på vedtak nr. 525 er Kunnskapsdepartementets svar på vedtak nr. 468: Stortinget ber KD mer aktivt følge opp at universiteter og høyskoler som forvalter egne bygg, har en god eiendomsforvaltning. Kunnskapsdepartementet har svart på dette i Prop. 1 S (2013–2014).»

Vedtak nr. 528, 10. juni 2013

«Stortinget ber regjeringen legge fram en stortingsmelding om studiekvalitet i høyere utdanning.»

Kunnskapsdepartementet uttaler i brev 22. august 2013:

«Kunnskapsdepartementet viser til omtale i Prop. 1 S (2013–2014).»

Kunnskapsdepartementet uttaler i brev 2. september 2014:

«Kunnskapsdepartementet har satt i gang flere prosjekter og tiltak med mål om økt kvalitet i høyere utdanning. Dette omfatter blant annet utvikling av indikatorer for god kvalitet, en gjennomgang av finansieringen av universitets- og høyskolesektoren og arbeidet med en melding til Stortinget om strukturen i sektoren. Departementet viser til omtale i Prop. 1 S (2014–2015). Kunnskapsdepartementet har også gitt Forskningsrådet i oppdrag å få gjennomført en forskningsbasert evaluering av kvaliteten i høyere utdanning. Stortingets anmodning om å legge fram en egen melding til Stortinget om studiekvalitet vil vurderes i etterkant av at disse tiltakene er gjennomført, da en slik melding ville måtte bygge på resultatene av dette arbeidet.»

Vedtak nr. 581, 14. juni 2013

«Stortinget ber regjeringen bidra til et godt samarbeid mellom helseinstitusjon og institusjonsfylke, og utarbeide en veileder som avklarer ansvarsforholdet når en elev blir innlagt på helseinstitusjon.»

Kunnskapsdepartementet uttaler i brev 22. august 2013:

«Kunnskapsdepartementet viser til omtale i Prop. 1 S (2013–2014).»

Kunnskapsdepartementet uttaler i brev 2. september 2014:

«Utdanningsdirektoratet har utarbeidet et rundskriv om dette (Udir-6-2014 Rett til opplæring i barnevern- og helseinstitusjon, og i hjemmet ved langvarig sykdom). Kunnskapsdepartementet viser videre til omtale i Prop. 1 S (2014–2015).»

3.7 Utenriksdepartementet

Vedtak nr. 698, 21. juni 2013

«Stortinget ber regjeringen snarest legge fram en sak om ratifikasjon av tilleggsprotokollen om individklagerett til FNs barnekonvensjon.»

Utenriksdepartementet uttaler i brev 21. august 2013:

«Det vises til vedtak nr. 64, hvor Stortinget ber regjeringen gjennomføre en utredning som synliggjør fordeler og ulemper ved å ratifisere tilleggsprotokollen om individklageretten til FNs barnekonvensjon innen våren 2013. Utredningen forelå 3. juni 2013 og ble sendt på alminnelig høring 19. juni 2013, med høringsfrist 19. september 2013.

Det vises videre til stemmeforklaringene som ble fremmet av Kristelig Folkeparti, Arbeiderpartiet, Sosialistisk Venstreparti og Senterpartiet under vedtak nr. 698, som ber om at høringsrunden går sin gang før regjeringen legger saken frem for Stortinget. I lys av stemmeforklaringene vil Utenriksdepartementet følge opp vedtak nr. 698 når høringsrunden er avsluttet.»

Utenriksdepartementet uttaler i brev 8. september 2014:

«I innstillingen fra kontroll- og konstitusjonskomiteen om anmodnings- og utredningsvedtak i stortingssesjonen 2012–2013, merker komiteen seg (med ref. til brev fra Utenriksdepartementet av 21. august 2013 om status i behandlingen av saken) at en utredning av saken forelå i juni 2013 og at denne var sendt på høring. «Komiteen avventer saken som skal legges frem for Stortinget før anmodningsvedtaket kvitteres ut.»

Siste merknad etter den omfattende høringsrunden kom inn i november 2013. Etter at departementet hadde gjennomgått høringsmerknadene og var i gang med å forberede svar på vegne av regjeringen, fremmet Trine Skei Grande og Terje Breivik (V) den 9. april et representantforslag (Dokument 8:53 S (2013–2014)) om at «Stortinget ber regjeringen sikre at norske barn får lik tilgang til å få overprøvd brudd på barnekonvensjonen gjennom å legge frem en sak om tilslutning til tredje tilleggsprotokoll til FNs konvensjon om barnets rettigheter (barnekonvensjonen)».

I forbindelse med utenriks- og forsvarskomiteens behandling av dokument 8-forslaget, meddelte utenriksministeren 16. mai d.å., ved brev til komiteen, regjeringens syn på spørsmålet om norsk tilslutning til barnekonvensjonens tilleggsprotokoll om individuell klagebehandling. Stortingets behandling av dokument 8-forslaget er satt til 11. november d.å.»

Tilråding

Statsministerens kontor

tilrår:

Tilråding fra Statsministerens kontor 3. oktober 2014 om anmodnings- og utredningsvedtak i stortingssesjonen 2013–2014 blir sendt Stortinget.